Il-Membri tal-PE se jittrattaw ħafna kwistjonijiet importanti wara l-waqfa tas-sajf, inklużi l-azzjoni klimatika, is-saħħa pubblika u s-servizzi diġitali. L-Istat tal-Unjoni L-istaġun politiku l-ġdid jibda bid-dibattitu dwar l-Istat tal-Unjoni Ewropea meta l-Membri tal-PE se jistaqsu lill-President Ursula von der Leyen dwar il-ħidma tal-Kummissjoni matul l-aħħar sena u l-prijoritajiet u l-isfidi ewlenin għat-12-il xahar li ġejjin. Id-dibattitu se jsir fi Strasburgu fil-15 ta' Settembru. Azzjoni klimatika F'nofs Lulju, il-Kummissjoni Ewropea ppreżentat pakkett ta' inizjattivi marbuta mal-Patt Ekoloġiku Ewropew, bil-għan li l-UE tkun tista' tnaqqas l-emissjonijiet tagħha ta' gassijiet serra b'mill-inqas 55% sal-2030 meta mqabbla mal-livelli tal-1990. Il-Parlament se jistabbilixxi l-pożizzjoni tiegħu dwar il-proposti, li tvarja minn miżuri biex jitħaffef l-iżvilupp ta' infrastruttura tal-fjuwil alternattiv għall-introduzzjoni ta' imposta ġdida tal-karbonju fuq l-importazzjonijiet . Tħejjija għal kriżijiet tas-saħħa Il- pandemija tal-COVID-19 uriet li meta tfaqqa' kriżi tas-saħħa, il-pajjiżi jeħtieġ li jaħdmu flimkien biex isibu soluzzjonijiet. Il-Parlament stabbilixxa l-pożizzjoni ta' negozjar tiegħu dwar it-tisħiħ tal-mandat tal- Aġenzija Ewropea għall-Mediċini u se jkun lest f'Settembru bil-pożizzjoni tiegħu dwar żewġ fajls oħra: iċ- Ċentru Ewropew għall-Prevenzjoni u l-Kontroll tal-Mard u t-titjib tat-tħejjija għal theddid transfruntier għas-saħħa . Imbagħad, il-Membri tal-PE se jorganizzaw diskussjonijiet mal-gvernijiet tal-UE biex jinnegozjaw il-ftehimiet. Konferenza dwar il-Futur tal-Ewropa Il-Membri tal-PE se jieħdu sehem attiv fil-ħidma tal- Konferenza dwar il-Futur tal-Ewropa li għandha l-għan li tressaq proposti konkreti għall-bidla fl-UE bbażati fuq l-ideat imressqa miċ-ċittadini. Total ta' 108 Membru tal-PE huma membri tal-Plenarja tal-Konferenza, li d-darba li jmiss se jiltaqgħu fit-22-23 ta' Ottubru. Politika dwar il-farms Il-Membri tal-PE u l-gvernijiet tal-UE laħqu ftehim fl-aħħar ta' Ġunju dwar il- Politika Agrikola Komuni għall-2023-2027 . Il-finanzjament tal-UE se jippromwovi agrikoltura li tirrispetta l-ambjent, se jgħin fil-preservazzjoni tal-bijodiversità u se jappoġġja lil farms żgħar u lil bdiewa żgħażagħ. Huwa mistenni vot fil-plenarja dwar ir-regoli lejn l-aħħar tas-sena. Is-servizzi diġitali Il-kumitat tas-suq intern tal-Parlament qed jaħdem fuq l- Att dwar is-Servizzi Diġitali u l- Att dwar is-Swieq Diġitali , li għandhom l-għan li jirregolaw il-pjattaformi kbar u joħolqu spazji diġitali aktar sikuri li fihom jiġu protetti d-drittijiet fundamentali tal-utenti. Il-plenarja hija mistennija li tivvota f'Diċembru. Barra minn hekk, fuq l-aġenda hemm estensjoni tar-regoli tar-roaming, li jiżguraw li l- utenti finali fl-UE ma jintalbux iħallsu aktar meta jagħmlu telefonata jew jużaw l-internet fuq il-mobile tagħhom minn pajjiż ieħor tal-UE, għal 10 snin oħra mill-2022. Barra minn hekk, l-għan huwa li jitnaqqas il-limitu massimu fuq il-prezzijiet li l-operaturi jitolbu lil xulxin meta l-konsumaturi jużaw in-networks tagħhom. Pagi minimi u trasparenza fil-pagi Il-Kumitat tal-Impjiegi se jivvota fil-ħarifa dwar pjanijiet biex jiġu żgurati pagi minimi adegwati madwar l-UE. Proposta separata dwar it- trasparenza fil-pagi tagħti lill-ħaddiema d-dritt li jitolbu informazzjoni anonimizzata mingħand l-impjegaturi tagħhom dwar kemm jaqilgħu ħaddiema oħra. Dan għandu jnaqqas id-diskriminazzjoni fuq il-post tax-xogħol u jgħin biex titnaqqas id- differenza fil-pagi bejn il-ġeneri . Skrutinju tal-pjanijiet ta' rkupru u tal-istat tad-dritt Minbarra r-rwol leġiżlattiv tiegħu, il-Parlament se jkompli jissorvelja l-ħidma tal-Kummissjoni dwar il-pjan ta' rkupru, filwaqt li jorganizza laqgħat regolari mal-Viċi President eżekuttiv Valdis Dombrovskis u mal-kummissarju għall-ekonomija Paolo Gentiloni dwar il-progress tal-pjanijiet nazzjonali ta' rkupru. Il-Parlament qed jagħti attenzjoni mill-qrib ukoll dwar kif il-Kummissjoni tiddefendi l-valuri u l-prinċipji tal-UE. Huwa talab lill-Kummissjoni biex tuża l- liġi l-ġdida li torbot il-pagamenti tal-baġit tal-UE mar-rispett għall-istat tad-dritt u qal li jekk il-Kummissjoni tonqos milli taġixxi kontra l-ksur tal-istat tad-dritt, il-Parlament se jippreżenta każ quddiem il-Qorti Ewropea tal-Ġustizzja. Kumitati speċjali u ta' inkjesta Għadd ta' kumitati stabbiliti fuq bażi temporanja fil-Parlament Ewropew se jadottaw ir-rakkomandazzjonijiet tagħhom fit-tieni nofs tas-sena. Dawn jinkludu: - kumitat ta' inkjesta dwar il- protezzjoni tal-annimali waqt it-trasport - kumitat speċjali dwar l-impatt tat- teknoloġiji tal-intelliġenza artifiċjali - kumitat speċjali dwar il- ġlieda kontra l-kanċer - kumitat speċjali dwar l- indħil barrani fl-UE, inkluża d-diżinformazzjoni . F'Diċembru, il-Parlament se jagħti l- Premju Sakharov għal-Libertà tal-Ħsieb li jirrikonoxxi lill-attivisti li jiġġieldu għad-drittijiet tal-bniedem u d-demokrazija madwar id-dinja. Is-sena l-oħra, il-premju ntrebaħ mill- oppożizzjoni demokratika fil-Belarussja . Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF